พาเน็ม

**พาเน็ม** (อังกฤษ: **Panem**) รัฐอธิปไตยนิวเคลียร์ ที่ตั้งอยู่บนทวีปอเมริกาเหนือ โดยก่อตั้งขึ้นภายหลังการล่มสลายของอารยธรรมของทวีป จากเหตุการณ์ภัยพิบัติทางนิเวศวิทยาและความขัดแย้งระดับโลกที่ไม่ได้มีการเปิดเผย พาเน็มประกอบด้วยเมืองแคปิตอลที่ร่ำรวย ล้อมรอบด้วยเขตปกครองทั้ง 13 เขต ที่ขึ้นตรงต่อแคปิตอล อันเป็นเมืองหลวง

พาเน็มมีโครงสร้างการปกครองแบบอัตตาธิปไตย อันมีผู้เผด็จการเป็นผู้ปกครองที่มีอำนาจเบ็ดเสร็จแต่เพียงผู้เดียว และมีอุดมการณ์แบบนิติรัฐ ส่วนเขตปกครองที่อยู่ภายใต้อำนาจของแคปิตอล มีหน้าที่ในการเอื้ออำนวยทางด้านเศรษฐกิจ ผลิต จัดหา หรือคิดค้นผลิตภัณฑ์ที่เขตของตัวเองรับผิดชอบ เพื่อแลกกับสวัสดิการและการคุ้มครองจากผู้พิทักษ์สันติภาพ (หรือพีซคีปเปอร์ ทหารของรัฐที่คอยควบคุมดูแลแต่ละเขต) ขณะเดียวกันทุกเขตต้องทำตามกฎของเมืองหลวง ผู้ใดที่ฝ่าฝืนคำสั่งหรือตั้งคำถามใด ๆ ก็จะถูกจัดการโดยผู้พิทักษ์สันติภาพทันที หลายปีที่เขตต่าง ๆ ต้องเผชิญกับการกดขี่อย่างโหดร้าย นำไปสู่การเริ่มต้นของสงครามกลางเมืองที่รู้จักกันในชื่อ การกบฏครั้งที่หนึ่ง (First Rebellion) โดยมีกลุ่มผู้นำในการต่อต้านแคปิตอลคือ ฝ่ายกบฎเขต 13 ทว่าการกบฏดังกล่าวก็จบลงด้วยความพ่ายแพ้ของทุกเขต จนนำมาซึ่งช่วงเวลาที่เรียกว่า ยุคมืด (Dark Days) เมื่อเขตต่าง ๆ อยู่ในจุดที่อ่อนแอที่สุดจากสงคราม และเพื่อเป็นการย้ำเตือนให้ประชาชนทุกเขตทราบถึงผลเสียที่ตามมาจากการกบฏดังกล่าว แคปิตอลจึงได้จัดการแข่งขันที่มีชื่อว่า เกมล่าชีวิต (The Hunger Games) เพื่อเป็นเครื่องเตือนใจให้แก่ 12 เขตที่เหลือ ว่าไม่อาจมีอำนาจเหนือแคปิตอล การลงโทษทางกายต่อผู้ที่ละเมิดหรือทําผิดกฎหมายที่รัฐเป็นผู้กําหนดขึ้น เช่น การประหารชีวิตและการเฆี่ยนตีในที่สาธารณะ การกักขังหน่วงเหนี่ยว การจำกัดสิทธิพลเมือง และการตรวจตราอย่างเข้มงวดกลายเป็นเรื่องสามัญภายในพาเน็ม มันเป็นเช่นนั้นมาตั้งแต่ช่วงต้นของการปฏิวัติและระหว่างการกบฏครั้งที่หนึ่ง กระทั่งย้อนไปจนถึงการแข่งขันเกมล่าชีวิตครั้งที่ 10 ที่ควบคุมโดยประธานาธิบดีเรวินสติล

หากแต่ในปีถัดมา ประธานาธิบดีสโนว์ ผู้เผด็จการคนล่าสุดและคนสุดท้ายของกลุ่มเผด็จการแห่งรัฐพาเน็ม ดำรงตำแหน่งประธานาธิบดีมาเป็นเวลากว่า 25 ปี จนกระทั่งการกบฏครั้งที่สองเกิดขึ้นภายหลังการแข่งขันเกมล่าชีวิตครั้งที่ 75 การปฏิวัติครั้งนี้ล้มล้างการปกครองแบบเผด็จการของประธานาธิบดีสโนว์ได้สำเร็จ พาเน็มจึงเปลี่ยนโครงสร้างการปกครองเป็นแบบสาธารณรัฐประชาธิปไตย และขึ้นบริหารโดยผู้การเพย์เลอร์ (ผู้นำของกลุ่มกบฏในเขต 8)

ชื่อ Panem มาจากวลีภาษาละติน ‘Panem et circenses’ ซึ่งแปลตามตัวอักษรได้ว่า ‘ขนมปังกับละครสัตว์ (bread and circuses)’ เพื่ออธิบายถึงความบันเทิงที่ใช้เพื่อเบี่ยงเบนความสนใจของสาธารณชน ให้หลุดจากความคิดนอกกรอบที่จะสามารถเป็นภัยต่อรัฐในภายภาคหน้า เป็นแนวคิดการเมืองการปกครองแนวหนึ่งที่เชื่อกันว่าจะทําให้ผู้ถูกปกครองหรือชนชั้นล่างยินยอมกันไปเอง ตราบเท่าที่ประชาชนส่วนใหญ่ยังมีกิน (bread) และมีความบันเทิงให้เสพ (circuses) อย่างเพียงพอ ถือเป็นเครื่องมือกลไกชั้นยอดในการทำให้ประชาชนสละสิทธิทางการเมืองของตนไปอย่างพร้อมใจ

จากฐานข้อมูลของพาเน็ม แคปิตอลมีจำนวนประชากร 4,556,778 คน และสกุลเงินอย่างเป็นทางการของพาเน็มคือ ดอลลาร์พาเนเมียน (PMD)

## ที่ตั้งและภูมิศาสตร์

พาเน็มตั้งอยูบนพื้นที่ที่เคยถูกเรียกว่าเป็นอเมริกาเหนือ โดยมีอาณาเขตครอบคลุมทั่วทั้งสหรัฐอเมริกา แคนาดา และเม็กซิโกเดิม ศูนย์กลางการบริหารของประเทศคือ แคปิตอล เมืองหลวงที่มีความเจริญสูง ตั้งอยู่ในเทือกเขาร็อกกี ใกล้เคียงกับพื้นที่ของรัฐโคโลราโดในอดีตของสหรัฐฯ ทั้ง 13 เขตกระจายตัวไปทั่วทวีป ครอบคลุมพื้นที่ส่วนสำคัญต่าง ๆ ในอดีต

เป็นที่ทราบกันดีว่าขนาดของประเทศไม่ใหญ่เท่ากับเค้าโครงเดิมของอเมริกาเหนือ หลังเกิดภัยพิบัติทางนิเวศวิทยา พื้นที่ขนาดใหญ่ทั่วโลกถูกน้ำท่วมจากระดับน้ำทะเลที่สูงขึ้นจนกัดเซาะชายฝั่ง (ส่วนสำคัญของชายฝั่งมหาสมุทรแอตแลนติก แปซิฟิก และอ่าวของทวีปอเมริกาเหนือ ถูกน้ำท่วมทั้งสิ้น รวมถึงพื้นที่ทั้งหมดของมลรัฐฟลอริดา) อย่างไรก็ตาม แผนที่ของพาเน็มระบุว่ามีขนาดใหญ่เท่ากับสหรัฐอเมริกาที่อยู่ติดกันในอดีต ครอบคลุมตั้งแต่ชายฝั่งตะวันออกไปจนถึงชายฝั่งตะวันตกของอเมริกาเหนือ และทอดยาวจากทางใต้ของแคนาดาตอนเหนือ ไปยังตอนกลางของเม็กซิโกตอนใต้ เมื่อพิจารณาจากอาณาเขตที่ครอบคลุมทั้งหมด ภูมิศาสตร์ของพาเน็มจึงคล้ายกับประเทศสหรัฐอเมริกาในอดีต

## การปกครอง

พาเน็มถูกปกครองด้วยระบอบเผด็จการ โดยมีประธานาธิบดีเป็นผู้มีอำนาจเด็ดขาดบริหารควบคุมทั้งหมด ประธานาธิบดีที่สามารถทราบชื่อคือ เรวินสติล, คอริโอเลนัส สโนว์, อัลมา คอยน์ และเพย์เลอร์ อย่างไรก็ตาม คอริโอเลนัส สโนว์ ถูกกล่าวถึงว่าเป็นประธานาธิบดีในช่วงการแข่งขันเกมล่าชีวิตครั้งที่ 50 (รวมถึงครั้งที่ 74 และครั้งที่ 75) ซึ่งหมายความว่าเขาดำรงตำแหน่งมานานกว่า 25 ปี ส่วนเรวินสติลถูกอธิบายว่าเคยอยู่ในรายนามประธานาธิบดี ก่อนที่จะมีการก่อกบฏครั้งแรกจวบจนถึงเกมล่าชีวิตครั้งที่ 10 แต่เดิมพาเน็มประกอบด้วยเมืองหลวงอย่าง แคปิตอล และเขตปกครองทั้งสิ้น 13 เขต แต่ภายหลังการกบฏครั้งที่หนึ่งส่งผลให้เกิดการทำลายล้างเขต 13 (ในความเป็นจริง เป็นเพียงการแยกตัวออกจากพาเน็ม)

ในส่วนอุตสาหกรรมหลักที่เป็นเจ้าของโดยตระกูลที่ร่ำรวยในแคปิตอล ล้วนอยู่ภายใต้การกำกับดูแลของรัฐพาเน็มที่ดำเนินการในฐานะรัฐฟาสซิสต์กึ่งศักดินา

แต่ละเขตจะมีวิถีชีวิตและอุตสาหกรรมประจำเขตที่ตัวเองได้รับมอบหมาย โดยที่ประชาชนแทบไม่มีสิทธิ์ในการเลือกอาชีพเป็นของตัวเอง ตลาดมืดที่ค้าขายได้อย่างเสรีนอกเหนือการควบคุมของแคปิตอลอย่าง เดอะฮ็อบ (The Hob) ที่พบเจอในเขต 12 จึงเป็นสิ่งผิดกฎหมาย ทว่าบางครั้งพวกผู้พิทักษ์สันติภาพก็แกล้งเอาหูไปนาเอาตาไปไร่ เพราะพวกเขาเองก็ต้องการสินค้าในตลาดเหมือนคนอื่น เขตต่าง ๆ ต้องอาศัยอยู่อย่างยากจนข้นแค้น ยกเว้นแต่เขต 1, 2, 4 และ 5 การค้าและการพาณิชย์ระหว่างเขตนั้นถือเป็นสิ่งต้องห้าม เนื่องจากผลิตผลของแต่ละเขตจะต้องถูกส่งให้กับแคปิตอลเท่านั้น

การบังคับใช้กฎหมายจัดทำโดยกองกำลังทหารที่เรียกว่า ผู้พิทักษ์สันติภาพ/พีซคีปเปอร์ ทหารส่วนใหญ่มักมาจากเขต 2 เขตที่เหล่าผู้พิทักษ์สันติภาพได้รับการฝึกฝน เนื่องจากเป็นเขตอุตสาหกรรมที่รวบรวมอุปกรณ์จำเป็นในการทหาร กองทหารรักษาการณ์ของแต่ละเขตจะนำทัพโดยหัวหน้าของผู้พิทักษ์สันติภาพ ซึ่งมีหน้าที่บังคับใช้กฎหมายของพาเน็ม

หลังจากการล้มล้างระบอบการปกครองของสโนว์ในม็อกกิ้งเจย์ พาเน็มก็ถูกปรับโครงสร้างเป็นสาธารณรัฐประชาธิปไตย โดยมีผู้การเพย์เลอร์ เป็นประธานาธิบดีคนแรก

พาเน็มเปรียบได้กับเกาหลีเหนือ และเป็นไปได้ที่พวกเขาปฏิเสธข้อเสนอที่จะมีชื่ออยู่ในองค์การสหประชาชาติเช่นกลุ่มหรือประเทศอื่น ๆ (หากยังคงหลงเหลืออยู่) ที่ต้องการมีอำนาจสูงสุดในการปกครองตนเอง

## ประวัติศาสตร์

ประวัติศาสตร์ของพาเน็มถูกปิดซ่อนมาตลอด 75 ปี นับตั้งแต่ยุคมืด ก่อนที่ไตรภาคของเกมล่าชีวิตจะเริ่มต้น

### การก่อตั้ง

(ไม่อาจระบุวันและเวลาที่แน่ชัดจนถึงปัจจุบัน) เมื่อโลกถูกทำลายโดยการเปลี่ยนแปลงของสภาพภูมิอากาศและสงครามนิวเคลียร์ที่นำไปสู่การล่มสลายของอารยธรรมเดิม ผู้คนล้วนตายจากอาวุธนิวเคลียร์ ไม่ก็อดตายจากฤดูหนาวนิวเคลียร์ที่มาเยือน รวมถึงเหตุการณ์ภัยพิบัติอื่น ๆ คือ ภัยแล้ง ไฟไหม้ พายุ รวมถึงน้ำทะเลที่กัดเซาะเข้ามาในฝั่งจนกลืนกินพื้นดินไปมากมาย ประเทศใหม่ซึ่งผุดจากเถ้าถ่านได้ถูกก่อตั้งขึ้นในอเมริกาเหนือโดยผู้คนที่รอดชีวิตจากการล่มสลายของอารยธรรมที่จะกลายเป็นที่รู้จักในชื่อ พาเน็ม ไม่สามารถทราบได้อย่างแน่ชัดว่าพาเน็มถูกก่อตั้งขึ้นเมื่อใด และกำเนิดขึ้นมานานแค่ไหน แม้จะมีข้อมูลว่าพาเน็มอยู่มานานกว่า 75 ปี และเป็นไปได้ที่จะมีอายุอย่างน้อยร่วมหนึ่งหรือสองศตวรรษก็ตาม ในที่สุดพาเน็มก็มีขนาดใหญ่พอที่จะแบ่งออกเป็น 13 เขต โดยที่แต่ละเขตมีหน้าที่รับผิดชอบผลิตสินค้าอุตสาหกรรมของตนเพื่อตอบสนองต่อความต้องการของประเทศ ภายใต้การกดขี่เอารัดเอาเปรียบที่แคปิตอลมอบให้แก่ประชาชน ทั้งนี้ไม่อาจทราบถึงวิธีการเติบโตที่แน่ชัด เป็นไปได้ว่าเขตเล็ก ๆ หรือประเทศที่แยกตัวออกไปอาจถูกผนวกเข้ากับพาเน็มในที่สุด

### ยุคมืด

ประมาณเจ็ดสิบสี่ปีก่อนเหตุการณ์ในไตรภาคของเกมล่าชีวิต เขตต่าง ๆ ของพาเน็มได้ทำการกบฏต่อแคปิตอล สาเหตุหลักมาจากการกดขี่ที่แคปิตอลกระทำต่อประชาชน ไม่ทราบแน่ชัดว่าการก่อจลาจลดำเนินไปนานเท่าใดหรือกระทั่งจำนวนผู้เสียชีวิตที่แน่นอนจากทั้งสองฝ่าย เมื่อสิ้นสุดความขัดแย้ง หน่วยงานของรัฐได้เข้าปราบปรามการกบฏ เอาชนะทั้ง 12 เขต และทําลายเขต 13 ที่เป็นกลุ่มผู้นำในการต่อต้านแคปิตอลจนย่อยยับ สนธิสัญญาว่าด้วยความผิดฐานกบฏ ทำให้พาเน็มมีกฎหมายใหม่เพื่อรับประกันสันติภาพ และเพื่อเตือนใจว่ายุคมืดจะไม่เกิดขึ้นอีก จึงถือกำเนิด “เกมล่าชีวิต”

### เกมล่าชีวิต

กฎของเกมนั้นเรียบง่าย เพื่อเป็นการลงทัณฑ์สำหรับการก่อกบฎต่อแคปิตอลในอดีต เขตทั้งสิบสองต้องส่งเด็กชายและเด็กหญิงเพศละคน ซึ่งมีอายุระหว่าง 12-18 ปี เรียกว่า บรรณาการ เข้ามาร่วมแข่งขัน โดยคัดเลือกผ่านการจับสลากประจำปี บรรณาการทั้งยี่สิบสี่คนจะถูกขังไว้ในลานประลองกลางแจ้งอันกว้างใหญ่ ที่ซึ่งสามารถรองรับทุกสิ่งทุกอย่าง ตั้งแต่ทะเลทรายที่แผดเผาจนถึงที่รกร้างอันหนาวเหน็บ ตลอดช่วงเวลาหลายสัปดาห์ ผู้แข่งขันจะต้องต่อสู้กันจนถึงตาย บรรณาการคนสุดท้ายที่ยืนหยัดอยู่ได้คือผู้ชนะ การแข่งขันนี้มีวัตถุประสงค์สองประการ ประการแรกคือ แสดงให้เห็นถึงอำนาจอันท่วมท้นที่แคปิตอลมีต่อประชาชน คือการส่งลูก ๆ ของพวกเขาเขาสู่สังเวียนและบังคับให้เข่นฆ่ากันเองขณะที่ครอบครัวทำได้เพียงเฝ้ามองผ่านหน้าจอ ประการที่สองคือ เพื่อความบันเทิงล้วน ๆ เกมล่าชีวิตจะถูกถ่ายทอดสดระดับประเทศผ่านทางโทรทัศน์ที่แคปิตอลจัดตั้งขึ้น เป็นวิธีที่แคปิตอลเตือนว่า ประชาชนทั้งหมดขึ้นอยู่กับความเมตตาของพวกเขา ทั้งนี้อาชีพบรรณาการไม่ต่างไปจากดารา และเหตุการณ์ต่าง ๆ ก็เป็นเพียงละครที่ถูกสร้างขึ้นเพื่อปรนเปรอเหล่าผู้ชมเท่านั้น

### การกบฏครั้งที่สอง

การปฏิวัติครั้งที่สองเปิดฉากจากผลพวงของเกมล่าชีวิตครั้งที่ 74 ชัยชนะของแคตนิสและพีต้าได้กลายมาเป็นสัญลักษณ์แห่งการขัดขืนต่อแคปิตอล ที่จะนำไปสู่การปฏิวัติ ดังนั้นประธานาธิบดีสโนว์ที่ไม่อาจยอมให้เกิดการปฏิวัติขึ้นได้ จึงได้จัดการแข่งขันควอเตอร์เควล เกมล่าชีวิตปีพิเศษ ซึ่งจะจัดขึ้นทุก ๆ 25 ปีขึ้นมา แต่ความหวังที่ถูกจุดประกายโดยแคตนิส เป็นผลให้หลายคนคิดก่อกบฏเมื่อเกมล่าชีวิตครั้งที่ 75 เริ่มต้นขึ้น

ในระหว่างการแข่งขันควอเตอร์เควล แคตนิสได้ใช้ลวดผูกกับธนูและยิงขึ้นไปบนฟ้าพร้อมกับช่วงที่ฟ้าผ่าลงมา ทำให้สนามพลังถูกทำลายและหยุดทำงาน เธอได้รับการช่วยเหลือและส่งตัวไปยังเขต 13 ซึ่งได้รับการสร้างขึ้นใหม่เป็นบังเกอร์ใต้ดินขนาดเท่าเมืองเดิมก่อนที่จะถูกทิ้งระเบิดในช่วงยุคมืด บีที (อดีตผู้พิชิตจากเขต 3) และฟินนิค (อดีตผู้พิชิตจากเขต 4) ก็ได้รับการช่วยเหลือเช่นกัน ส่วนพีต้า โจแอนนา และเอโนบาเรีย ถูกจับตัวไปยังแคปิตอล ในการพยายามที่จะยุติการก่อกบฏ แคปิตอลได้ทำลายเขต 12 เช่นเดียวกับที่เคยทำกับเขต 13 ในระหว่างการกบฏครั้งแรก กลุ่มต่อต้านโค่นล้มแคปิตอลในครั้งนี้นำทัพโดยอัลมา คอยน์ และพลูทาร์ค เฮเวนส์บี

ตามคำสัญญาแคตนิสจะต้องฆ่าประธานาธิบดีสโนว์ อย่างไรก็ตาม สโนว์ได้เสียชีวิตจากการคาดเดาที่ว่า เขาน่าจะหายใจไม่ออกจากการกระอักเลือดอย่างรุนแรง (เนื่องจากหัวเราะมากเกินไป) และในช่วงโกลาหลอลหม่าน แคตนิสได้ลอบฆ่าคอยน์จากการแสดงออกถึงความเป็นทรราชของเธอ ภายหลังการตายของคอยน์ ผู้การเพย์เลอร์แห่งเขต 8 ได้รับเลือกให้เป็นประธานาธิบดีคนแรก ในการปกครองแบบสาธารณรัฐประชาธิปไตยแห่งพาเน็ม และเกมล่าชีวิตได้สิ้นสุดลง

## เขตการปกครอง

### พาเน็ม

ประเทศพาเน็มถูกแบ่งออกเป็น 13 ส่วน หรือที่รู้จักกันในนาม เขตปกครอง

12 เขตแรกได้รับการยอมรับว่าปฏิบัติการภายใต้อำนาจของแคปิตอล และรับผิดชอบในการผลิต จัดหา หรือคิดค้นผลิตภัณฑ์ที่เขตของตัวเองได้รับมอบหมายจากหน่วยงานของรัฐ นอกเหนือจากดินแดนของตน เขตต่าง ๆ ไม่ได้รับอนุญาตให้ติดต่อระหว่างกันเนื่องจากเป็นสิ่งผิดกฎหมาย ประชาชนในแต่ละเขตจึงมีวิถีชีวิตและวัฒนธรรมที่เป็นเอกลักษณ์แตกต่างกันไป ระดับสวัสดิการของแต่ละเขตก็มีความแตกต่างกันอย่างมาก โดยขึ้นอยู่กับสินค้าที่ผลิต บางเขต เช่น เขต 10, 11 และ 12 ก็จะมีความยากจนกว่าเขตที่มั่งคั่งอย่าง เขต 1, 2 และ 4 แต่ไม่มีเขตใดร่ำรวยไปกว่าเมืองหลวง เดิมทีพาเน็มมีทั้งหมด 13 เขต แต่เขต 13 ได้ถูกทำลายลงในช่วงยุคมืดด้วยน้ำมือของแคปิตอล และไม่ได้รับการยอมรับว่าเป็นพื้นที่ปฏิบัติการอีกต่อไป นอกจากนี้แต่ละเขตยังมีบางสิ่งที่แคปิตอลไม่มี เช่น เขต 12 มีเหมืองถ่านหิน และเขต 4 ที่มีแหล่งจัดหาปลา

### แคปิตอล

#### ที่ตั้ง

แคปิตอล นครปกครองของพาเน็ม ทำหน้าที่เป็นศูนย์กลางการปกครองของประเทศ (หรือที่ทำการรัฐสภา เป็นชื่อเรียกที่ตั้งรัฐสภาของสหรัฐอเมริกา รากศัพท์มาจากคำเรียกสภาในยุคโรมัน) โดยตั้งอยู่ทางทิศตะวันตกในพื้นที่ที่เคยเรียกว่าเทือกเขาร็อกกี และล้อมรอบด้วยเขตปกครอง 13 เขต (แม้ว่าแคปิตอลจะถือเป็นเขตปกครองอย่างชัดเจน แต่กลับไม่ถูกเรียกว่าเป็นเขตในตัวเอง)

#### พลเมือง

พลเมืองในแคปิตอล โดยทั่วไปมักเป็นกลุ่มคนที่ร่ำรวยและเสื่อมโทรมมากที่สุดในพาเน็ม ใช้ชีวิตด้วยการบริโภคอย่างสิ้นเปลือง ไม่เคยขาดแคลนสิ่งใด เป็นที่รู้จักมากที่สุดสำหรับความรู้สึกหรูหราฟุ่มเฟือย และแฟชั่นที่ “แปลกประหลาด” พวกเขาฉีดสีผิวของตัวเองจนกลายเป็นสีที่แตกต่างกัน ศัลยกรรม กระทั่งการฝังหนวดเคราและกรงเล็บ ความคิดนี้ทำให้แคตนิสรังเกียจความเจริญรุ่งเรืองของเมืองหลวง เพราะมันเติบโตมาได้จากการขูดรีดอุตสาหกรรมและการบังคับใช้แรงงานจากเขตต่าง ๆ แคปิตอลไม่เคยใยดีกับการมีส่วนร่วมในการทำงานของคนเหล่านั้น ทั้งยังเป็นเจ้าภาพจัดการแข่งขันเกมล่าชีวิตในทุกปีอีกด้วย

### เขต 1

**อุตสาหกรรม:** สินค้าฟุ่มเฟือย (Luxury)

ผลิตเครื่องประดับและของฟุ่มเฟือยทุกชนิดให้กับแคปิตอล ถือเป็นเขตที่มั่งคั่งที่สุดจากทั้ง 12 เขต เพราะเป็นอุตสาหกรรมแร่มีค่า ผลิตสินค้าฟุ่มเฟือยให้กับแคปิตอล ทั้งยังเป็นแหล่งผลิต ‘บรรณาการ (tributes)’ มืออาชีพ ผู้เข้าร่วมแข่งขันเกมล่าชีวิตที่ได้รับการฝึกฝนเพื่อเป็นนักฆ่าปลิดชีวิตบรรณาการคนอื่น ๆ แต่ไม่ค่อยมีข้อมูลเกี่ยวกับเขตนี้มากนัก ในตอนท้ายของม็อกกิ้งเจย์ มีการสร้างอนุสรณ์สำหรับบรรณาการผู้ล่วงลับและผู้พิชิตจากเขต 1 โดยมีอนุสรณ์สถานของพาเน็มจำนวน 148 แห่งในเขตของตน บรรณาการที่โดดเด่นของเขต 1 คือ แคชเมียร์ กลอส กลิมเมอร์ และมาร์เวล

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games Adventures เขต 1 ตั้งอยู่ทางตอนเหนือของแคปิตอล

### เขต 2

**อุตสาหกรรม:** ก่อสร้าง (Masonry)

ผลิตอาวุธสร้างรถไฟและวัสดุต่าง ๆ รวมถึงอาวุธและอุปกรณ์ที่จำเป็นของผู้พิทักษ์สันติภาพ กองบัญชาการทหารของแคปิตอลถูกย้ายจากเขต 13 มายังเขต 2 ภายหลังจากช่วงยุคมืด โดยถูกเรียกว่า “เดอะนัต” เนื่องจากความเปราะบางของมันที่ไม่สามารถป้องกันศัตรูได้ พลเมืองของเขต 2 จะถูกเรียกว่าเป็น “สัตว์เลี้ยง” ของแคปิตอล เนื่องจากเป็นผู้สนับสนุนใหญ่และผลิตยุทโธปกรณ์สำคัญให้กับแคปิตอล จึงได้รับการปรนนิบัติและสิ่งอำนวยความสะดวกมากมาย ทั้งยังเป็นเขตที่ผู้พิทักษ์สันติภาพได้รับการฝึกฝน บรรณาการที่โดดเด่นของเขต 2 คือ โคลฟ เคโต้ เอโนบาเรีย และบรูตัส

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games Adventures และ The Hunger Games: Catching Fire เขต 2 ตั้งอยู่ทางใต้/ตะวันออกเฉียงใต้ของแคปิตอล

### เขต 3

**อุตสาหกรรม:** เทคโนโลยี (Technology)

ผลิตอุปกรณ์อิเล็กทรอนิกส์ทุกชนิด และชิ้นส่วนกลไกเครื่องจักร เช่น รถยนต์ อาวุธปืน รวมถึงเครื่องมือระเบิด บรรณาการของเขตนี้มีทักษะฝีมือที่ดีเกี่ยวกับอุปกรณ์อิเล็กทรอนิกส์ บรรณาการที่โดดเด่นของเขต 3 คือ ไวเรส และบีที

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games Adventures เขต 3 ตั้งอยู่ทางตะวันตกเฉียงเหนือของเขต 12 ซึ่งอธิบายถึงข้อเท็จจริงที่ว่าเขต 3 ไม่ใช่เขตของมืออาชีพ

### เขต 4

**อุตสาหกรรม:** การประมง (Fishing)

พลเมืองส่วนใหญ่มีประสบการณ์ในการใช้อวน อาวุธสามง่าม และการทำเบ็ดตกปลา รวมถึงการว่ายน้ำ และการระบุสิ่งมีชีวิตที่สามารถรับประทานได้ในท้องทะเล บ่งบอกว่าเขตนี้เป็นเขตของมืออาชีพ และผู้พิชิตที่โดดเด่นจากเขต 4 คือ ฟินนิค โอแดร์, แม็กส์ และแอนนี่ เครสต้า ซึ่งได้กลายมาเป็นพันธมิตรที่สำคัญของแคตนิส เอฟเวอร์ดีนในการแข่งขันควอเตอร์เควล จากโพเดียมของม็อกกิ้งเจย์ เขต 4 มีผู้พิชิตจำนวน 6 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games Adventures และ The Hunger Games: Catching Fire เขต 4 ตั้งอยู่บนชายฝั่งตะวันตกของอเมริกาเหนือรอบแคลิฟอร์เนียและโอเรกอน

### เขต 5

**อุตสาหกรรม:** พลังงาน (Power)

พลังงานไฟฟ้า แสงอาทิตย์ และนิวเคลียร์ โดยเขตนี้มีหน้าที่ในการส่งออกพลังงานไฟฟ้าให้กับทั้งพาเน็ม บรรณาการของเขต 5 คือ เด็กสาวชาญฉลาดเจ้าของฉายา ‘หน้าจิ้งจอก’ ที่ถูกตั้งโดยแคตนิสในการแข่งขันเกมล่าชีวิตครั้งที่ 74 และในเกมล่าชีวิตครั้งที่ 75 เด็กหนุ่มจากเขต 5 ก็เป็นคนแรกที่เสียชีวิตในขณะที่กำลังเข้าโจมตีแคตนิส

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games: Catching Fire เขต 5 ตั้งอยู่ทางตะวันตกเฉียงใต้ ซึ่งห่างจากแคปิตอลเพียงเล็กน้อยเท่านั้น

### เขต 6

**อุตสาหกรรม:** การขนส่ง (Transportation)

ประกอบยานพาหนะ ตั้งแต่รถไฟความเร็วสูงที่ใช้เดินทางข้ามเขต รถบรรทุก ยานโฮเวอร์คราฟต์ และยานพาหนะของผู้พิทักษ์สันติภาพ แต่พลเมืองส่วนใหญ่ในเขต 6 ไม่ค่อยชอบการเดินทาง

พลูทาร์ค เฮเวนส์บีกล่าวไว้ว่าบรรณาการของเขต 6 มีเทคนิคที่ดีในการหลบหลีกลูกเล่นของสนามประลอง ในการแข่งขันเกมล่าชีวิตครั้งที่ 75 อดีตผู้พิชิตสองคนถูกเรียกว่าเป็นคู่ขี้ยา และอีกหนึ่งบรรณาการที่โดดเด่นจากเขต 6 คือ ไททัส แต่ก็ไม่ค่อยมีข้อมูลเกี่ยวกับเขตนี้มากนัก จากโพเดียมของม็อกกิ้งเจย์ เขต 6 มีผู้พิชิตจำนวน 4 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games: Catching Fire เขต 6 ตั้งอยู่ทางใต้ของทะเลสาบมิชิแกน

### เขต 7

**อุตสาหกรรม:** ไม้แปรรูป (Lumber)

พลเมืองส่วนใหญ่มีทักษะในการใช้ขวาน เลื่อย และเครื่องมือตัดไม้อื่น ๆ นอกจากนี้แคตนิสยังตั้งข้อสังเกตว่าเด็ก ๆ ในเขตเริ่มทำงานตั้งแต่อายุยังน้อย เนื่องจากแคตนิสและพีต้าต้องเดินทางผ่านเขต 7 เพื่อจะไปยังแคปิตอล บรรณาการที่ทราบชื่อของเขตนี้คือ โจฮันนา เมสัน และไบลท์ จากโพเดียมของม็อกกิ้งเจย์ เขต 7 มีผู้พิชิตจำนวน 7 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games Adventures และ The Hunger Games: Catching Fire เขต 7 ตั้งอยู่ในภาคเหนือตอนบนใกล้กับเขต 4

### เขต 8

**อุตสาหกรรม:** สิ่งทอ (Textiles)

ผลิตยูนิฟอร์มให้กับผู้พิทักษ์สันติภาพ เป็นเขตแรกที่ทำการกบฏหลังจากแคตนิส เอฟเวอร์ดีนได้กระตุ้นให้เกิดการปฏิวัติ เนื่องจากการจลาจลทำให้สภาพบ้านเมืองแย่ลง รวมถึงบอนนี่และทวิล ผู้ลี้ภัยจากเขต 8 ก็ได้วางแผนที่จะไปถึงเขต 13 เนื่องจากการจลาจลที่ล้มเหลว ซีซีเลียและวูฟเป็นผู้พิชิตจากเขต 8 จากโพเดียมของม็อกกิ้งเจย์ เขต 8 มีผู้พิชิตจำนวน 4 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games: Catching Fire เขต 8 ตั้งอยู่ทางใต้ของทะเลสาบออนแทรีโอ

### เขต 9

**อุตสาหกรรม:** ธัญพืช (Grain)

เป็นเขตที่ไม่ค่อยมีใครรู้จัก มีเพียงพื้นที่ทำนามากมายสำหรับการเพาะปลูกธัญพืช ในเกมล่าชีวิตครั้งที่ 74 เด็กชายจากเขต 9 เป็นบรรณาการคนแรกที่ถูกฆ่าตายในฉบับหนังสือ จากโพเดียมของม็อกกิ้งเจย์ เขต 9 มีผู้พิชิตจำนวน 5 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games: Catching Fire เขต 9 ตั้งอยู่ทางตะวันออกเฉียงเหนือของเขต 10 ใกล้กับเกรตเลกส์

### เขต 10

**อุตสาหกรรม:** ปศุสัตว์ (Livestock)

ผลิตเนื้อสัตว์เพื่อส่งให้กับแคปิตอล เป็นเขตที่มีความรู้ด้านการเลี้ยงสัตว์ และการใช้เครื่องมือต่าง ๆ ที่เกี่ยวข้องกับสัตว์ เป็นเขตที่ไม่ค่อยมีใครรู้จัก แต่ข้อมูลเพียงเล็กน้อยที่ทราบได้คือ เขต 10 มีพิธีกรรมที่เกี่ยวข้องกับการแต่งงานคล้ายกับพิธีกรรมของเขต 4

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games: Catching Fire เขต 10 ตั้งอยู่ในพื้นที่ทางใต้ของอเมริกาเหนือ

### เขต 11

**อุตสาหกรรม:** กสิกรรม (Agriculture)

ทำสวนผลไม้ ทุ่งข้าว และไร่ฝ้าย โดยทุกสิ่งทุกอย่างจะถูกส่งตรงไปยังแคปิตอล เป็นหนึ่งในเขตที่ยากจนที่สุดของพาเน็ม นอกจากนี้แล้วยังเป็นหนึ่งในเขตที่ผู้พิทักษ์สันติภาพเข้มงวดกดดันที่สุด หลักฐานที่ชัดเจนคือ ประชาชนได้รับอาหารไม่เพียงพอต่อความต้องการและเริ่มขาดสารอาหารอย่างเห็นได้ชัด บรรณาการที่โดดเด่นของเขต 11 คือ รู และเทรช ส่วนซีเดอร์ และแชฟ เป็นผู้พิชิตจากเขต 11 จากโพเดียมของม็อกกิ้งเจย์ เขต 11 มีผู้พิชิตจำนวน 5 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games: Catching Fire เขต 11 ตั้งอยู่ทางใต้ของพาเน็ม ที่อยู่ของแม่น้ำมิสซิสซิปปีในปัจจุบัน

### เขต 12

**อุตสาหกรรม:** เหมืองถ่านหิน (Mining)

ตั้งอยู่บริเวณเทือกเขาแอปพาเลเชียน ซึ่งอยู่ทางตะวันออกของพาเน็ม เป็นหนึ่งในเขตที่ยากจนที่สุดของพาเน็ม ซึ่งก่อนที่แคตนิส เอฟเวอร์ดีน และพีต้า เมลลาร์ก จะชนะการแข่งขันเกมล่าชีวิตครั้งที่ 74 เขต 12 ไม่มีผู้พิชิตมาเป็นเวลายี่สิบสี่ปีนับตั้งแต่เฮย์มิตช์ อะเบอร์นาธี ‘ฮีโร่ขี้เมา’ ได้พิชิตการแข่งขันเกมล่าชีวิตครั้งที่ 50 (ไตรมาสที่สอง) ทั้งนี้ ก่อนหน้าเฮย์มิตช์ มีผู้พิชิตเพียงคนเดียวคือ ลูซี่ เกรย์ แบร์ด แต่ก็ผ่านพ้นไป 64 ปี ก่อนที่เขต 12 จะได้รับชัยชนะอีกครั้งจากเกมล่าชีวิตครั้งที่ 74

เรียกได้ว่าเขต 12 เป็นตัวตลกของพาเน็มมาโดยตลอด ไม่นานหลังจากจบเกมล่าชีวิตครั้งที่ 75 ในช่วงเริ่มต้นการของการกบฏครั้งที่สอง เขต 12 ถูกระเบิดเพลิงของแคปิตอลทำลายจนแทบไม่เหลือซาก มีผู้รอดชีวิตน้อยกว่าเก้าร้อยคน และต้องขอบคุณการมองการณ์ไกลของเกล ฮอว์ธอร์น ที่ช่วยไม่ให้สูญเสียพลเมืองของเขตไปมากกว่านี้ เมื่อสิ้นสุดการกบฏครั้งที่สอง เขต 12 ก็เริ่มก่อร่างสร้างตัวขึ้นมาใหม่ จากโพเดียมของม็อกกิ้งเจย์ เขต 12 มีผู้พิชิตจำนวน 3 คน อย่างไรก็ตาม ในฉบับหนังสือระบุว่าเขต 12 มีผู้พิชิตจำนวน 4 คน

#### ที่ตั้ง

ตามข้อมูลแผนที่ของพาเน็ม ที่ปรากฎในเกม The Hunger Games Adventures และ The Hunger Games: Catching Fire เขต 12 ตั้งอยู่บริเวณเทือกเขาแอปพาเลเชียน ในภูมิภาคของนอร์ทและเซาท์แคโรไลนา

### เขต 13

เขต 13 เคยเป็นหนึ่งใน 13 เขตปกครองของพาเน็ม อุตสาหกรรมหลักคือการผลิตอาวุธนิวเคลียร์ แต่ได้ถูกทำลายไปในช่วงยุคมืด เพื่อเป็นการย้ำเตือนอีก 12 เขตที่เหลือถึงอำนาจของแคปิตอล ปัจจุบันเขตนี้ไม่สามารถอยู่อาศัยได้ เนื่องจากมีซากปรักหักพังที่คาดว่ายังคงคุกรุ่นอยู่จากระเบิดพิษและสารเคมีที่ตกลงมา

หลังจากยุคมืดผ่านพ้นไป แคปิตอลทำให้ประชาชนเชื่อว่าอุตสาหกรรมหลักของเขต 13 คือการทำเหมืองแกรไฟต์ อย่างไรก็ตาม นี่เป็นการปกปิดความจริง อุตสาหกรรมหลักที่แท้จริงของเขต 13 คือการวิจัยและพัฒนาเทคโนโลยีนิวเคลียร์ รวมถึงการผลิตอาวุธที่ได้จากนิวเคลียร์ (แกรไฟต์เป็นเพียงอุตสาหกรรมย่อย)

มันถูกเปิดเผยในม็อกกิ้งเจย์ว่าแท้จริงแล้วเขตนี้ยังคงเปิดดำเนินการอยู่ แม้ว่าจะแยกตัวออกจากประเทศพาเน็มและดำเนินการอย่างลับ ๆ ในขณะที่พื้นผิวด้านบนของเขต 13 ยังคงมีร่องรอยความเสียหาย และคาดว่าจะไม่สามารถอยู่อาศัยได้ พลเมืองในเขตนี้ล้วนอาศัยอยู่ใต้ดินที่ลึกลงไป ซ่อนตัวจากโลกภายนอกและสายตาของแคปิตอล มันถูกใช้เป็นกองบัญชาการสำหรับการกบฏครั้งที่สอง แคปิตอลไม่ยุ่งเกี่ยวกับเขต 13 อันเนื่องมาจากสนธิสัญญาไม่รุกราน ด้วยเหตุนี้จึงไม่มีพลเมืองใดเข้าร่วมในเกมล่าชีวิต

### เขตมืออาชีพ

เป็นเขตที่ภักดีต่อแคปิตอลและมีความร่ำรวยกว่าเขตอื่น อันได้แก่ เขต 1, 2 และ 4 ที่ขึ้นชื่อว่าเป็นกลุ่มมืออาชีพ (Career pack) เพราะได้รับการฝึกฝนอย่างเข้มงวดเพื่อเข้าร่วมการแข่งขันเกมล่าชีวิต พวกเขามีแนวคิดเชิงบวกต่อเกมมากกว่าเขตอื่น ๆ เนื่องจากพลเมืองไม่ต้องเผชิญกับความยากจนและภาวะทุพโภชนาการอย่างสุดขั้วเหมือนกับเขตที่ยากจนกว่า บรรณาการจากเขตเหล่านี้จึงมีสุขภาพที่ดีและแข็งแรง ไม่ใช่เรื่องแปลกที่เด็ก ๆ จะอาสาเป็นบรรณาการ เนื่องจากการชนะการแข่งขันเกมล่าชีวิตถือเป็นเกียรติสูงสุดในเขตเหล่านี้ แม้ว่าจะขัดต่อกฎของเกม แต่เด็ก ๆ มักถูกฝึกฝนศิลปะการต่อสู้และการเอาชีวิตรอดมาตั้งแต่เกิด เพื่อเข้าร่วมเกมล่าชีวิตโดยเฉพาะ โดยทั่วไปจะเรียกคนเหล่านี้ว่า “บรรณาการมืออาชีพ (Career Tribute)” หรือเรียกสั้น ๆ ว่า “มืออาชีพ (Career)”

## เบื้องหลัง

พาเน็มและฉากทั่วไปของเกมล่าชีวิต มีการอ้างอิงถึงจักรวรรดิโรมันเป็นจำนวนมาก โดยตัวเกมนั้นชวนให้นึกถึงกรุงโรมโบราณ หรือการต่อสู้ของนักรบกลาดิเอเตอร์ในสนามโคลอสเซียม เขตโดยรอบแคปิตอลมีความคล้ายคลึงกับมณฑลของโรมันที่ล้อมรอบเมืองโรม รวมถึงชื่อตัวละคร โดยเฉพาะชื่อของพลเมืองในแคปิตอลล้วนเป็นชื่อโรมัน เช่น ซินน่า, เซเนกา, ซีซาร์, คอริโอเลนัส, พอร์เตีย เป็นต้น

นอกจากนี้ Panem อาจมีรากศัพท์รองที่เป็นรูปแบบที่ผิดพลาดมาจาก “Pan-Am” (“Pan-America” คำคุณศัพท์ที่หมายถึง “เกี่ยวกับทุกประเทศหรือทุกคนในอเมริกา”) เพื่อต้องการจะสื่อโดยนัยว่า “Panem” นั้นออกเสียงโดยเน้นทั้งสองพยางค์

13 เขตแห่งพาเน็ม อาจเป็นการพาดพิงถึงสิบสามอาณานิคมดั้งเดิมแห่งสหรัฐอเมริกา มากกว่าที่จะกล่าวถึงการกบฏต่อผู้นำประเทศชาวอังกฤษ

## เชิงอรรถ

1. ↑ รัฐที่ตัดสินใจว่าจะกระทำหรือไม่กระทำการอย่างใดอย่างหนึ่งโดยเกิดจากการตัดสินใจด้วยตัวเอง ไม่ตกอยู่ภายใต้อำนาจของรัฐหรือหน่วยการเมืองอื่น รวมถึงเป็นรัฐที่มีอาวุธนิวเคลียร์อยู่ในครอบครอง
2. ↑ หรือ รัฐตำรวจ รัฐหรือฝ่ายปกครองที่ใช้อำนาจของตนเอง ความคิดเห็นของตนเอง บังคับประชาชนให้ปฏิบัติตามสิ่งที่ตนเองคิด จะถูกกฎหมายหรือไม่ ไม่มีความหมาย เพราะรัฐตำรวจจะไม่คำนึงถึงสิ่งเหล่านี้ ทำทุกอย่างตามคำสั่งของผู้ปกครอง โดยอ้างอิงถึงกฎหมายที่ตนเองเป็นผู้บังคับใช้แล้วพยายามถ่ายทอดให้คนทั่วไปรับทราบเหมือนกันว่า นี่คือ นิติรัฐ
3. ↑ สภาวะอากาศที่ทำให้เกิดความหนาวเย็นของโลกอย่างรุนแรงขึ้นหลังจากเกิดสงครามนิวเคลียร์